text: Stóð bergtikin, tá ið eg fyrstu ferð í 2008 vitjaði Gásadal
text: #000000
text: Ótrúliga vakurt at koma úr tunnilsmunnanum og síggja Gásadal. (Mynd Vagnur)
text: #000001
text: Eg hevði ikki givið mær nógv far um Gásadal lítlu bygdina í Vágum, sum var einasta bygd í Føroyum við ongum vegasambandi. Fylgdi í fjølmiðlunum eitt sindur við politiska spælinum til tess at fáa tunnilin lidnan. Ongantíð hevði eg gingið upp um Skarð til Gásadals, fekk frá fólki eg at vita, at hetta var serlig náttúruppliving. Í 2008 koyrdi eg fyrstu ferð gjøgnum nýggja tunnilin, og upplivingin at síggja Gásadal var størri, enn eg áður fekk at vita frá fólki. Stóð bergtikin við tunnilsmunnan og sá stórsligu náttúruna, vakra dalin og lítlu bygdina har niðri.
text: #000002
text: Tankarnir sveimaðu, tá ið eg var komin oman í bygdina í 2008. Eg sá langt har uppi tunnilsmunnan og gøtuna, sum var farleiðin upp um Skarð. Ótrúligt, at fjúrtan húski einaferð hava búleikast á hesum staði, tí svikaligt var sjósambandið ella rættari sagt lítið og einki, eingin tunnil og eingin tyrla. Alt skuldi berast upp um Skarð eisini líkini. Tað tók hálvantriðja tíma at ganga teinin upp um Skarð.
text: #000003
text: Tá ið eg hevði gingið eina løtu millum húsini í bygdini, gekk leiðin oman ímóti lendingini, men har stóð ávaringarskelti, sum segði, at tað var vandamikið at ganga tey 173 trapputrinini oman á lendingina. Bæði rennistongurin, gelendarin og alt, sum var úr jarni var rustað og leyst. Eg fór tí ikki oman trappurnar, men nýtti útsýnið og tók eina mynd. Tað sást á øllum brøgdum, at nógv vatn er runnið í ánna, síðani rennistrongur, trappur og lítla lendingin vóru gjørd í 1941.
text: #000005
text: Raggaði mær aftur í bygdina, har húsini standa tøtt. Eg gekk eftir gøtu vestureftir útímóti fuglalandinum. Har sá eg einar fýra lundar og nakrar havhestar, men sum eg skilti á lagnum, hevur einaferð verið nógvur lundi í Gásadali.
text: #000007
text: Tollaksmessudag í 2003 varð 1410 metrar langi tunnilin skotin ígjøgnum fjalli, men ikki fyrr enn í januar mánað í 2007 varð tunnilin alment latin upp. Einaferð í 2004 til 2007 kundu gásadalsfólk ganga ígjøgnum tunnilin, men ábyrgdin var teirra, tí tunnilin var ikki liðugur og ikki enn tryggur til almenna ferðslu. Gásadalsfólk høvdu lykilin til bummin.
text: #000008
text: Eg sat eina løtu á parkeringplássinum og eygleiddi alt tað vakra í bygdini. Síðani tey fingu tunnilin, eru nøkur nýggj hús bygd og onnur umvæld. Var tunnilin ikki komin, doyði út bygdin, tí bara eldri fólk búðu í Gásadali. Setti meg í bilin og koyrdi niðan ímóti bergholsmunnanum. Fór úr bilininum og tók eina mynd. Hugsaði:”Hvussu í Harrans navni hava fólk búleikast í Gásadali uttan vegasamband við umheimin og uttan ljós og vánaligt sjósamband, ótrúligt”. (Vagnur)
text: #000010
text: Lendingin í Gásadali. (Mynd Vagnur)
text: #000011